หุ้นปิดลบ 7.14 จุด
ดัชนีหุ้นปิดช่วงบ่ายที่ระดับ 1,022.46 จุด ลดลง 7.14 จุด(-0.69%)มูลค่าการซื้อขาย 26,717.33 ล้านบาท ถูกขายหนักช่วงท้าย กังวลคาบสมุทรเกาหลีปะทุเดือด
17 ธ.ค. 2553

ดัชนีหุ้นปิดช่วงบ่ายที่ระดับ 1,022.46 จุด ลดลง 7.14 จุด(-0.69%)มูลค่าการซื้อขาย 26,717.33 ล้านบาท ถูกขายหนักช่วงท้าย กังวลคาบสมุทรเกาหลีปะทุเดือด
นักวิเคราะห์ฯเผยตลาดหุ้นไทยวันนี้ปรับตัวลงตามตลาดต่างประเทศ และถูกขายทำกำไรอย่างหนักในช่วงท้าย หลังมีข่าวเกาหลีเหนือพร้อมตอบโต้เกาหลีใต้หากมีการซ้อมรบด้วยกระสุนจริงในวันพรุ่งนี้ เป็นปัจจัยที่ทำให้ตลาดหุ้นในภูมิภาคปรับตัวลง ส่วนเรื่องหนี้ยุโรปและคาดการณ์จีนขึ้นดอกเบี้ยก็รับรู้ไปมากแล้ว ด้านปัจจัยในประเทศต่างรอการเลือกตั้งใหม่ และติดตามการยกเลิกพ.ร.ก.ฉุกเฉินฯ โดยตลาดฯสัปดาห์หน้ามีโอกาสถูกขายทำกำไรต่อหากขาดปัจจัยใหม่ พร้อมให้แนวรับ 1,010 จุด แนวต้าน 1,040 จุด
ตลาดหลักทรัพย์ปิดช่วงบ่ายวันนี้ที่ระดับ 1,022.46 จุด ลดลง 7.14 จุด(-0.69%)มูลค่าการซื้อขาย 26,717.33 ล้านบาท 
การซื้อขายหุ้นวันนี้ ดัชนีหุ้นไทยแกว่งตัวในแดนลบเป็นส่วนใหญ่ โดยดัชนีฯขยับขึ้นแตะจุดสูงสุดของวันอยู่ที่ 1,032.42 จุด ส่วนดัชนีจุดต่ำสุดของวันอยู่ที่ 1,020.91 จุด
ส่วนหลักทรัพย์เปลี่ยนแปลงวันนี้ เพิ่มขึ้น 131 หลักทรัพย์ ลดลง 246 หลักทรัพย์ และไม่เปลี่ยนแปลง 130 หลักทรัพย์
นายเตชธร ลาภอุดมสุข ผู้อำนวยการฝ่ายวิเคราะห์และบริหารผลิตภัณฑ์ตราสารอนุพันธ์ บล.เอเชียพลัส กล่าวว่า ตลาดหุ้นไทยวันนี้ปรับตัวลงตามตลาดหุ้นต่างประเทศ และมีแรงขายทำกำไรออกมาค่อนข้างมากในช่วงท้ายตลาด หลังจากมีกระแสข่าวว่าทางเกาหลีเหนือพร้อมตอบโต้เกาหลีใต้หากเกาหลีใต้ซ้อมรบด้วยกระสุนจริงในวันพรุ่งนี้ เป็นปัจจัยที่ทำให้ตลาดหุ้นภูมิภาคปรับตัวลง ส่วนปัจจัยอื่นๆทั้งเรื่องหนี้ยุโรปและการปรับขึ้นดอกเบี้ยของจีนก็รับรู้กันไปหมดแล้ว
ด้านปัจจัยในประเทศช่วงนี้ก็ไม่มีอะไรคงต้องรอให้มีการเลือกตั้งใหม่ ส่วนในสัปดาห์หน้าต้องติดตามเรื่องการยกเลิกพ.ร.ก.ฉุกเฉินฯ 
"ตลาดฯตอนนี้ขึ้นกับตลาดต่างประเทศเป็นหลัก ซึ่งโดยปกติแล้วหุ้นต่างประเทศช่วงท้ายปีจะปรับตัวลงเนื่องจากเป็นช่วงวันหยุดยาว ซึ่งเราก็เป็นไปตาม"นายเตชธร กล่าว
สำหรับแนวโน้มการลงทุนในสัปดาห์หน้า นายเตชธร กล่าวว่า ตลาดฯมีโอกาสถูกขายทำกำไรต่อ ถ้าหากยังไม่มีปัจจัยใหม่ๆเข้ามาขับเคลื่อน พร้อมให้แนวรับ 1,010 จุด แนวต้าน 1,040 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่ 
TOP    มูลค่าการซื้อขาย 1,840.77  ล้านบาท ปิดที่  72.00 บาท ลดลง 2.75 บาท
TRUE   มูลค่าการซื้อขาย 1,713.07  ล้านบาท ปิดที่   6.55 บาท ลดลง 0.20 บาท
 IRPC   มูลค่าการซื้อขาย 1,608.88  ล้านบาท ปิดที่   5.50 บาท ลดลง 0.30 บาท 
IVL    มูลค่าการซื้อขาย 1,442.74  ล้านบาท ปิดที่  56.50 บาท ลดลง 1.00 บาท
PTTAR  มูลค่าการซื้อขาย 1,383.84  ล้านบาท ปิดที่  37.50 บาท ลดลง 1.50 บาท